
ДО 16 ЮЛИ СЕ НАБИРАТ УЧАСТНИЦИ ЗА
ЛЯТНО УЧИЛИЩЕ ЗА НПО
Обучителни курсове за всички, които търсят своето развитие в гражданския сектор

Български център за нестопанско право и Програмен и аналитичен център за европейско право откриват процедура за набиране на участници в лятно училище за НПО. Лятното училище ще се проведе от 1 до 5 октомври в Международен център „Аркутино” (между Созопол и Приморско). Всеки кандидат трябва да има възможност да присъства на целия курс на обучение.
Лятното училище ще включва презентации и практически упражнения по следните теми:

· основни правни и практически въпроси свързани с дейността на НПО;

· взаимодействие с институциите и застъпничество;

· набиране на средства от частни и корпоративни дарители.

Предварителен дневен ред за лятното училище може да намерите на trainings.bcnl.org.
ВАЖНО!

За да кандидатствате за участие в обученията следва да попълните формуляр за кандидатстване. Попълненият формуляр, заедно с кратка автобиография, трябва да изпратите на ел. поща info@bcnl.org, по факс (02) 9888166 или по поща/куриер на адрес София 1000, ул. „Добруджа" № 6, за БЦНП. Формулярът се попълва и изпраща от официалният представител на съответната нестопанска организация.
Краен срок за подаване на формуляри за кандидатстване: 16 юли 2012 г.
Резултатите от процедурата по избор на участниците ще бъдат обявени до 24 август 2012 г.
За участие в обученията и конкурса одобрените кандидати трябва да заплатят такса в размер на 50 лв. Организаторите осигуряват нощувки в двойна стая на одобрените участници (при възможност може да бъдат осигурени и единични стаи), както и обяд, вечеря и кафе в дните на обучението. Ако одобрен участник напусне преждевременно обучението, без това да е одобрено от организаторите, номиниралата го организация дължи възстановяване на направените разходи.
За кого е подходящо лятното училище:
· За служители с по-малко от 3 години стаж в нестопанския сектор, които работят по програми или инициативи в организацията (а не изпълняват секретарски или други технически функции);

· Кандидатите трябва да говорят свободно английски език, защото част от обучението ще бъде водена от чуждестранен експерт;
· Номиниращите организации имат най-малко два успешно изпълнени проекта/инициативи в последните 2 години.

Програмата се организира в рамките на проект „Ефективни подходи към устойчивостта на НПО", финансиран от Фондация „Америка за България".

